Ljósmynd / Aðsend Fimmtudaginn 14. nóvember verður haldið svokallað KakóRó á Hellu en það er ákveðið form af hugleiðslu . „ Ég hef komið reglulega í Þykkvabæinn í tæplega eitt og hálft ár , þökk sé Brynju Rúnarsdóttir sem bauð mér að koma . Nú er hún búin að færa sig um set yfir á Hellu og bauð mér þangað sem ég þáði með þökkum , “ segir Kamilla Ingibergsdóttir , tónheilari og jógakennari , sem stendur fyrir KakóRó á Hellu , í samtali við sunnlenska.is . „ Mér finnst alltaf svo gott að komast úr borginni í rólegheitin á Suðurlandi og hef verið heppin að fá til mín góðan hóp af konum í slökun og endurnæringu . Ég nota svo yfirleitt tækifærið og stoppa við Urriðafoss , klappa hestum einhvers staðar og nýt þess að vera komin í kyrrðina , “ segir Kamilla . Ljósmynd / Aðsend Forsprakki kakóhugleiðslu á Íslandi „ Ég byrjaði á að halda kakóhugleiðslur árið 2016 . Á vormánuðum það ár kom litla kakóbaunin eins og stormsveipur inn í líf mitt og umturnaði því . Þá var ég á miklum tímamótum í lífinu og gerði mér ekki í hugarlund hvað ég og kakóbaunin myndum tengjast sterkum böndum . Síðan þá hef ég farið fimm sinnum til Gvatemala en kakóið kemur þaðan . Ég hef bæði farið þangað ein og með hópa í jóga - , hugleiðslu - og kakóferðir , “ segir Kamilla en þessa má geta að hún er einn helsti forsprakki kakóhugleiðslu á Íslandi . „ Tímarnir mínir hafa svo breyst og þróast á þessum árum , í takt við mína þróun , og nú blanda ég mikið saman öndunaræfingum , djúpslökun og tónheilun . Ég er alltaf að læra eitthvað nýtt sem ég vil bjóða upp á í tímunum mínum , “ segir Kamilla . Hvíldarinnlögn fyrir sálinaKamilla segir að kakóið sé dásamlegur hjálpari við bæði hugleiðslu og jóga . „ Það eykur blóðflæði og dregum úr bólgum , auk þess sem það dregur úr framleiðslu á kortisóli í líkamanum en það er streituhormónið okkar . Það er líka fullt af magnesíum sem hjálpar okkur að slaka á í líkamanum og vöðvum . Mér þykir kakóið dýpka alla mína iðkun og ég hef drukkið það daglega undanfarið þrjú ár . “ Að sögn Kamillu er kakóhugleiðsla í raun eins og hvíldarinnlögn fyrir líkama , huga og sál . „ Tíminn hefst á að drekka kakóbolla og lenda á staðnum en oft erum við á yfirsnúningi og því mikilvægt að hlúa að sér á þennan hátt . Svo taka við nokkrar öndunaræfingar og liggjandi djúpslökun og hugleiðsla . Þetta er djúp slökun og gefur fólki tækifæri til að njóta hvíldar sem er ólík því sem við upplifum heima hjá okkur í daglegu lífi , “ segir Kamilla . Ljósmynd / Aðsend Heilsueflandi kakóKakóið frá Gvatemala sem er notað við hugleiðsluna er ekkert venjulegt kakó . „ Þetta hreina kakó er eins lítið unnið og mögulegt er . Það er unnið við lágan hita en eftir því sem meiri hiti er notaður í vinnslu á matvælum og varan meira unnin þá tapar hún næringarinnihaldi og virkni , svipað og gerist þegar við til dæmis sjóðum grænmeti í stað þess að borða það hrátt . Kakóið innheldur bæði kakó og kakósmjör sem hjálpar okkur svo að taka upp þann fjölda næringarefna sem það hefur að geyma . Kakóbaunin hefur verið rannsökuð víða , meðal annars við Yale og Harvard , og heilsueflandi áhrif hennar eru ótvíræð , “ segir Kamilla . Kamilla segir að kakóhugleiðsla sé fyrir alla . „ Hún er fyrir konur og karla , unga sem aldna og sérstaklega þau sem finna fyrir þörf til að staldra við , slaka á og hlúa að sér . “ Hlýði kallinu þegar það kemur „ Ég er alltaf opin fyrir því að vinna utan höfuðborgarsvæðisins og fer reglulega í Om setrið í Reykjanesbæ og hef farið hringinn um landið með kakóhugleiðslur . Ég hlýði bara kallinu þegar það kemur , “ segir Kamilla , aðspurð hvort það standi til að halda KakóRó á fleirum stöðum á Suðurlandi . Þess má geta að aðeins eru örfá pláss eftir á KakóRó á Hellu á fimmtudaginn . Áhugasamir um kakóið frá Gvatemala og kakóhugleiðslu er bent á heimasíðu Kamillu , kako.is .